ROZHODNUTIE KOMISIE
zo 4. apríla 2005,
ktorým sa povoľuje uvedenie izomaltulózy na trh ako novej potraviny alebo novej zložky potravín v súlade s nariadením Európskeho parlamentu a Rady (ES) č. 258/97
[oznámené pod číslom K(2005) 1001]
(Iba holandský text je autentický)
(2005/457/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
keďže:
(1)
Spoločnosť Cargill Incorporated zastúpená spoločnosťou Cerestar požiadala 30. októbra 2003 príslušné úrady Spojeného kráľovstva o uvedenie izomaltulózy na trh ako novej potraviny alebo novej zložky potravín.
(2)
Príslušné úrady Spojeného kráľovstva vydali 19. marca 2004 prvotný posudok.
(3)
Vo svojom prvotnom posudku dospel príslušný orgán Spojeného kráľovstva pre posudzovanie potravín k záveru, že navrhované použitia izomaltulózy sú z hľadiska ľudskej spotreby bezpečné.
(4)
Komisia postúpila 15. apríla 2004 tento prvotný posudok všetkým členským štátom.
(5)
V rámci 60-dňovej lehoty ustanovenej v článku 6 ods. 4 nariadenia (ES) č. 258/97 boli v súlade s daným ustanovením vznesené odôvodnené námietky proti uvedeniu výrobku na trh.
(6)
Na zasadnutí 10. decembra 2004 zobrali odborníci členských štátov do úvahy prvotný posudok, pokiaľ ide o hodnotenie rizika, a dospeli k záveru, že ďalšia porada s Európskym úradom pre bezpečnosť potravín nie je potrebná.
(7)
Pokiaľ ide o údaje nutričnej hodnoty pri označovaní a propagácii potravín s obsahom izomaltulózy, uplatňujú sa pravidlá smernice Rady 90/496/EHS z 24. septembra 1990 o nutričnom označovaní potravín (2).
(8)
Na základe prvotného posudku sa stanovuje, že izomaltulóza spĺňa kritériá stanovené v článku 3 ods. 1 nariadenia.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
ROZHODLA TAKTO:
Článok 1
Izomaltulóza sa tak, ako je uvedená v prílohe, môže uviesť na trh Spoločenstva ako nová potravina alebo nová zložka potravín na použitie v potravinách.
Článok 2
Označenie „izomaltulóza“ sa uvedie na označení samotného výrobku alebo na zozname zložiek potravín, ktoré ju obsahujú.
Vo viditeľne uvedenej poznámke pod čiarou týkajúcej sa označenia izomaltulózy sa prostredníctvom hviezdičky (*) uvedie poznámka „izomaltulóza je zdrojom glukózy a fruktózy“. Táto poznámka je uvedená minimálne rovnako veľkým typom písma ako samotný zoznam zložiek.
Článok 3
Toto rozhodnutie je určené spoločnosti Cargill Incorporated, c/o Cerestar, Havenstraat 84, B-1800 Vilvoorde.
V Bruseli 4. apríla 2005